Tom Cruise

Varhainen elämä

Tom Cruise syntyi Syracusessa, New Yorkin osavaltiossa. Hänen vanhempansa olivat Thomas Mapother III ja Mary Lee Pfeiffer. Cruisella on sukujuuria Irlannissa, Saksassa, Walesissa ja Englannissa. Cruisen lapsuudessa hänen perheensä muutti paljon, ja hän asui muun muassa Glen Ridgessa, Louisvillessa, Ottawassa ja Waynessa. Katolisesta perheestä tullut Cruise halusi alun perin papiksi, mutta painivamman takia toipilaana ollessaan osallistuttuaan koulunsa näytelmään hän päätti ryhtyä näyttelijäksi. Toisena kiinnostuksenkohteena nuorella Cruisella ollut painiurheilu jäi myös tämän myötä.

1980-luku

Cruise teki näyttelijädebyyttinsä sivuroolissa menestyselokuvassa Mieletön rakkaus (1981). 
Läpimurtonsa hän teki kaksi vuotta myöhemmin elokuvassa Riskibisnes, josta hän sai Golden Globe -ehdokkuuden. Samana vuonna, 1983, valmistui neljä Cruisen näyttelemää elokuvaa: Outsiders – kolmen jengi – Francis Ford Coppolan ohjaus nuorisojengiläisistä, (jossa näytteli liuta nuoria tulevia tähtiä), – sekä elokuvat Kreisi bisnes ja Kovaa peliä. Seuraavaksi ilmestyi Ridley Scottin ohjaama kauhufilmin tehosteilla maustettu satuseikkailu Legenda, jonka ensi-ilta oli vuonna 1985. 
Cruisen lopullinen läpimurto maailmanlaajuiseen suosioon tapahtui elokuvassa Top Gun – lentäjistä parhaat (1986). Samana vuonna ilmestyi Martin Scorsesen ohjaama Suuret setelit, jossa hän teki Paul Newmanin kanssa tämän vanhan biljardi-elokuvan Suurkaupungin hait jatko-osan nykyaikaan sijoitettuna. Vuonna 1988 Cruise esiintyi neljällä Oscarilla palkitussa elokuvassa Sademies yhdessä Dustin Hoffmanin kanssa. Toinen 1988 ilmestynyt elokuva oli Cocktail, jossa Cruise esiintyi juppi-baarimikkona. Ensimmäinen Oscar-ehdokkuus Cruiselle tuli vuonna 1989 Oliver Stonen Vietnamin sotaa käsittelevästä elokuvasta Syntynyt 4. heinäkuuta, joka kertoo sodan veteraanin Ron Kovicin tositapahtumiin perustuvan tarinan. 
Cruise esiintyi 1980-luvulla 13 elokuvassa.

1990-luku

Days of Thunder – ukkosta radalla (1990) oli Nascar-ratakilpailuista kertova elokuva, jossa Cruisen tuleva vaimo Nicole Kidman oli toisessa pääosassa. Kidman oli myös Cruisen kanssa tähdittämässä seuraavaa 1992 ilmestynyttä Kaukainen maa -elokuvaa aiheena siirtolaisuus Amerikkaan. Sen jälkeen seurasivat muun muassa sotaoikeuden kuvaus Kunnian miehiä (1992) Jack Nicholsonin ja Demi Mooren kanssa, ja John Grishamin menestysromaaniin perustuva jännityselokuva Firma (1993). 
Tätä seurasi vampyyriaiheinen Veren vangit yhdessä Brad Pittin (1994) kanssa, Brian de Palman ohjaama toimintaelokuva Vaarallinen tehtävä (1996), urheilubisnes-aiheinen komedia Jerry Maguire – elämä on peliä (1996) Renée Zellwegerin kanssa, huomiota herättänyt rooli Magnolia-elokuvassa (1999) ja Stanley Kubrickin ohjauksessa Eyes Wide Shut (1999) silloisen vaimonsa Nicole Kidmanin kanssa.

2000–

Vuonna 2000 ilmestyi Vaarallinen tehtävä II ohjaajana toimintaelokuvien asiantuntija John Woo. Vuotta myöhemmin 2001 tieteiselokuvien 'Saturn-palkinnon' Cruiselle toi Vanilla Sky, jossa muissa pääosissa Penélope Cruz, Cameron Diaz ja oikeassa elämässä Cruisen 'uskonveli' Jason Lee. Sen jälkeen Steven Spielbergin ohjaama tulevaisuudenkuvaus tieteiselokuvassa Minority Report (2002), Viimeinen samurai (2003), Cruise ammattirikollisen roolissa Collateral – väärä aika väärä paikka -elokuvassa (2004), ja jälleen Spielbergin ohjaama Maailmojen sota (2005). Vuonna 2006Vaarallinen tehtävä III, jonka jälkeen poliittinen jännityselokuva Lions for Lambs (2007) tähtinä myös Meryl Streep ja Robert Redford. Ben Stillerin ohjaama komedia Tropic Thunder valmistui vuonna 2008.
Samana vuonna melkoista mediakohua herätti Operaatio Valkyrie, jota Cruise työsti Saksassa. Operaatio Valkyrien aiheena oli Adolf Hitleriin kohdistunut pommi-isku, tositapahtumaan eli saksalaisen sotilaan Claus von Stauffenbergin tarinaan perustuen. 
Vuonna 2010 Knight & Day toimintakomedia, jossa Cruise ja Cameron Diaz pääosissa sekä Vaarallinen tehtävä -sarjan nelososa Mission: Impossible – Ghost Protocol (2011). Vuonna 2012 Cruise esitti 1980-luvun rocktähteä musikaalifilmissä Rock of Ages.

Cruisen näyttelijäurasta

Cruise on voittanut kaksi MTV Movie Awardsia ja kolme Golden Globea sekä ollut kolme kertaa Oscar-ehdokkaana. Cruise on tosin myös voittanut kaksi Golden Raspberry -palkintoa. 
Cruise tunnetaan parhaiten Ethan Huntin roolista neljässä Vaarallinen tehtävä -elokuvassa.
Hänet tunnetaan siitä, että hän tekee useat stunttinsa itse ilman sijaisnäyttelijää.

Tuottaja

Tom Cruise on ollut päätuottajana elokuville The Others, Narc ja  Väritetty totuus.
Muita Cruisen tuottamia elokuvia ovat mm. Jack Reacher: Paluu päämajaan, Mission: Impossible - Rogue Nation  Jack Reacher - Tappajan jäljillä, Mission: Impossible - Ghost Protocol, M:i:III, Elizabethtown, Viimeinen samurai, Narc, Vanilla Sky, M:I-2 Vaarallinen tehtävä 2, Rajaton tahto ja Vaarallinen tehtävä.

Yksityiselämä

Riskibisnes-elokuvan aikoihin Cruise seurusteli vastanäyttelijänsä Rebecca De Mornayn kanssa 1983–1985 jolloin he asuivat yhdessä New Yorkissa. Cherillä on kertomansa mukaan ollut suhde Tom Cruiseen 1980-luvulla. Cruise on ollut naimisissa kolmesti; ensin Mimi Rogersin, sittemmin Nicole Kidmanin ja Katie Holmesin kanssa. Kidmanin kanssa Cruisella on kaksi adoptiolasta, Isabella ja Connor Cruise. Kidmanista erottuaan Cruise seurusteli jonkin aikaa Penélope Cruzin kanssa. 17. kesäkuuta 2005 Cruise kihlautui Katie Holmesin kanssa Pariisissa. Cruisea ja Holmesia alettiin mediassa kutsumaan heidän nimistään tehdyllä yhdistelmällä ”TomKat”. Heillä on 18. huhtikuuta 2006 syntynyt tytär Suri. Cruise on useasti ilmaissut syvän rakkautensa Holmesia kohtaan, ja esimerkiksi innoissaan hyppi sohvalla 23. toukokuuta 2005 haastattelunsa aikana suositussa The Oprah Winfrey Show -keskusteluohjelmassa. Tapaus huomioitiin laajalti mediassa Yhdysvalloissa. Cruise ja Holmes menivät naimisiin 18. marraskuuta 2006 Italiassa. Liitto oli Cruiselle kolmas ja Holmesille ensimmäinen. Pariskunta jätti erohakemuksen kesäkuussa 2012.
Viime vuosina Cruise on herättänyt kohua ja kiinnostusta yhdysvaltalaisessa mediassa innokkaana skientologina, ja kertoo muun muassa vapautuneensa lukihäiriöstä ko. opin avulla. Hän tutustui skientologiaan 1990-luvun alussa ensimmäisen vaimonsa Mimi Rogersin kautta. Hän on saksalaisen Der Spiegel -aikakauslehden haastattelussa väittänyt skientologien huumevieroitusklinikan Narcononin olevan ainoa toimiva keino päästä irti päihteistä. Hän myös käsittää psykiatrian näennäistieteeksi ja on Entertainment Weeklyn haastelussa nimittänyt sitä ”natsitieteeksi”. Hän on kertonut kannattavansa nykypsykiatrian menetelmiä kritisoivan tohtori Thomas Szaszin oppeja.
Elokuussa 2006 Paramount Pictures -elokuvayhtiö sai tarpeekseen tähtinäyttelijänsä aiheuttamasta julkisuudesta. Se päätti 14 vuotta jatkuneen yhteistyön jättämällä uusimatta sopimuksensa Cruisen ja liikekumppani Paula Wagnerin tuotantoyhtiön kanssa. Paramount Picturesin emoyhtiön Viacomin puheenjohtaja Sumner Redstone kertoi Wall Street Journalille: ”(Cruisen) viimeaikainen käytös ei ole ollut hyväksyttävää Paramountille.” Asiasta on myös esitetty käsitys että Paramountin toiminnan taustalla ei olisi ollut muu kuin taloudellinen syy.
Cruise on yksi Hollywoodin rikkaimmista näyttelijöistä. Hänen omaisuutensa arvo on noin 500 miljoonaa dollaria. Vuoden 2012 tietojen mukaan Cruise tienasi lähes kaksinkertaisesti toiseksi tulleeseen Leonardo DiCaprioon verrattuna.

Suomi

Cruise näytteli Mission: Impossible – Ghost Protocol -elokuvassa suomalaisen näyttelijä-laulajan Samuli Edelmannin kanssa, ja Cruise on kertonut heidän olevan ystävyksiä. Myös Hollywood-ohjaaja Renny Harlin on taannoin television hyväntekeväisyysohjelmassa kertonut olevansa Cruisen tuttavia.

Cruise/Wagner Productions -tuotantoyhtiö

Cruise/Wagner Productions -tuotantoyhtiö on filmituotantoyhtiö, jonka Tom Cruise perusti aiemman agenttinsa Paula Wagnerin kanssa. Yhtiö perustettiin tarkoituksena saada Tom Cruiselle enemmän valtaa tuotannossa ja lisätä tuottoa. 
Marraskuussa 2006 Metro-Goldwyn-Mayer tarjosi yhtiölle sopimuksen, jolla osa filmituotantoyhtiö United Artistsia (lyhenne 'UA') siirtyi Cruise/Wagnerin omistukseen. Tom Cruise ja Paula Wagner yhdessä MGM:n kanssa perustivat ”uuden United Artists” -yhtiön, ’New UA’. 
Yhtiön elokuvia ovat muun muassa Vanilla Sky, Rajaton tahto (1998), The Others (2001), Minority Report (2002), Viimeinen samurai (2003), Väritetty totuus (2003), Maailmojen sota (2005), Elizabethtown (2005), Vaarallinen tehtävä -elokuvat, Lions for Lambs (2007), Operaatio Valkyrie (2008) ja Mission: Impossible – Ghost Protocol (2011).

Muita palkintoja

Vuonna 2011 ihmisoikeusjärjestö Simon Wiesenthal -keskus myönsi Tom Cruiselle humanitäärisen palkinnon (The Humanitarian Award), Cruisen pitkäaikaisesta tuesta Simon Wiesenthal -keskukselle sekä sen Suvaitsevaisuuden museolle (engl. The Museum of Tolerance).